На основу члана 282. став 3. Породичног закона („Службени гласник РС”, број 18/05),

Министар рада, запошљавања и социјалне политике доноси

**ПРАВИЛНИК**

**о евиденцији и документацији о издржаваним лицима**

„Службени гласник РС”, број 56 од 30. јуна 2005.

Члан 1.

Овим правилником уређује се начин вођења евиденције и документације о издржаваним лицима.

Члан 2.

Орган старатељства на чијој територији поверилац издржавања има пребивалиште, односно боравиште дужан је да води евиденцију и документацију о издржаваним лицима.

Евиденција у смислу овог правилника садржи податке о:

1) повериоцу издржавања;

2) законском заступнику повериоца издржавања;

3) дужнику издржавања;

4) судској пресуди о одређеном издржавању;

5) садржини судске пресуде о одређеном издржавању;

6) разлозима судске пресуде о престанку издржавања.

Члан 3.

Документацијом у смислу овог правилника сматрају се:

1) судска пресуда о одређеном издржавању;

2) евиденциони картон о издржаваном лицу.

Евиденциони картон о издржаваном лицу из става 1. тачка 2) овог члана одштампан је уз овај правилник и чини његов саставни део.

Члан 4.

У евиденциони картон о издржаваном лицу уписују се подаци о:

1) судској пресуди о одређеном издржавању, и то:

а) назив суда;

б) број и датум пресуде суда и датум њене правноснажности;

в) датум достављања пресуде надлежном органу старатељства;

г) датум почетка обавезе давања издржавања;

2) повериоцу издржавања, и то:

а) име и презиме повериоца издржавања;

б) датум и место рођења;

в) јединствени матични број грађана;

г) адреса пребивалишта (општина, место, улица и број);

д) правни однос према дужнику издржавања (у смислу чл. 151–159. Породичног закона);

3) законском заступнику повериоца издржавања, и то:

а) име и презиме законског заступника повериоца издржавања;

б) датум и место рођења;

в) јединствени матични број грађана;

г) адреса пребивалишта (општина, место, улица и број);

д) правни однос према повериоцу издржавања (у смислу члана 278. Породичног закона);

4) дужнику издржавања, и то:

а) име и презиме дужника издржавања;

б) датум и место рођења;

в) јединствени матични број грађана;

г) адреса пребивалишта (општина, место, улица и број);

д) правни однос према повериоцу издржавања (у смислу чл. 151–159. Породичног закона);

5) одређеном издржавању, и то:

а) начин одређеног издржавања (у новцу или на други начин);

б) висина одређеног издржавања (у фиксном месечном новчаном износу или у проценту од редовних месечних новчаних примања у висини од 15%–50% умањених за порезе и доприносе за обавезно социјално осигурање);

в) трајање одређеног издржавања (одређено или неодређено време);

6) престанку издржавања, и то:

а) назив суда;

б) број и датум пресуде суда;

в) датум престанка обавезе издржавања;

г) разлози за престанак издржавања (истеком времена трајања издржавања; смрћу повериоца или дужника издржавања; кад поверилац издржавања стекне довољно средстава за издржавање; кад дужник издржавања изгуби могућност за давање издржавања или давање издржавања постане за њега очигледно неправично; кад поверилац издржавања склопи нови брак, односно ванбрачну заједницу).

Члан 5.

Подаци из члана 4. тач. 1) до 3) овог правилника уписују се на предњој страни евиденционог картона, а подаци из тач. 4) до 6) на полеђини евиденционог картона.

Члан 6.

У случају промене пребивалишта повериоца издржавања, орган старатељства доставиће у року од 15 дана од дана сазнања о тој промени оверени препис евиденционог картона о издржаваном лицу новом месно надлежном органу старатељства заједно са судском пресудом на основу које су уписани подаци у евиденциони картон.

Члан 7.

Евиденциони картон у смислу чл. 3. и 4. овог правилника води се на обрасцу величине 29,5 x 21 cm.

Члан 8.

Судска пресуда у смислу одредаба овог правилника чува се у архиви органа старатељства у складу са одредбама Уредбе о канцеларијском пословању органа државне управе („Службени гласник РС”, број 80/92).

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00525/2005-14

У Београду, 29. јуна 2005. године

Министар,

**Слободан Лаловић**, с.р.





* + [Правилник о евиденцији и документацији о издржаваним лицима - СГ РС 56/2005](http://www.pravno-informacioni-sistem.rs/SlGlasnikPortal/slglrs/viewAct/696879%22%20%5Ct%20%22_blank)